b'\n_START_ARTICLE_\nJanez Vurnik starej\xc5\xa1i\n_START_SECTION_\n\xc5\xbdivljenje in delo\n_START_PARAGRAPH_\nLeta 1824 se je celotna dru\xc5\xbeina preselila na Dobravo pri Kropi. Obiskoval je osnovno \xc5\xa1olo v Celovcu, med 1830 in 1832 pa v Ljubljani. Leta 1833 je bil trgovski vajenec v Ajdov\xc5\xa1\xc4\x8dini. Odlo\xc4\x8dil se je za podobarstvo in bil med 1834 in 1840 u\xc4\x8denec in pomo\xc4\x8dnik Mateja Gori\xc4\x8dnika. Od 1841 je bil v Radovljici samostojen podobar. Hi\xc5\xa1o si je preuredil v delavnico in imel tudi po 20 pomo\xc4\x8dnikov. Izvr\xc5\xa1eval je predvsem naro\xc4\x8dila za opremo cerkva._NEWLINE_Ker je bil samouk, si je \xc5\xa1iroko znanje pridobil s \xc5\xa1tudijem sodobne tuje strokovne literature. Od 1846 je zbiral knjige z raznih podro\xc4\x8dij (stavbarstvo, kiparstvo, umetnostna teorija, umetnostne predloge, vzor\xc4\x8dne knjige, revialni tisk) in si ustvaril bogato knji\xc5\xbenico; podedoval jo je sin Janez Vurnik. S svojimi deli je sodeloval le na Obrtni\xc5\xa1ki razstavi v Ljubljani leta 1844 . Obljubi ob\xc4\x8dinskih mo\xc5\xbe, da bo obiskal Londonsko svetovno razstavo 1862 in da bo razstavil svoj brezni\xc5\xa1ki tabernakelj na Pari\xc5\xa1ki razstavi 1878, se nista uresni\xc4\x8dili. Izklesal je nagrobnika pesniku Simonu Jenku (1873, Kranj, Pre\xc5\xa1ernov gaj) in domoljubu Lovru Pintarju (1876, Preddvor, \xc5\xbeupnijska cerkev), njuna portretna medaljona na nagrobniku pa sta delo sina Janeza. S sinom je tudi sicer zelo veliko delal, zato je te\xc5\xbeko dolo\xc4\x8dati njun dele\xc5\xbe pri posameznih delih._NEWLINE_Znan je bil po natan\xc4\x8dnosti in poznavanju zgododovinskih slogov, zato so ga imenovali\xc2\xa0\xc2\xbbprvaka med slovenskimi cerkvenimi stavbarji\xc2\xab. Delal je predvsem oltarno arhitekturo in cerkveno opremo (tudi prenavljal) v novoromanskem, novogotskem in novorenesan\xc4\x8dnem slogu, a se vseskozi trudil za \xc4\x8distost njihovih prvin in za slogovno usklajenost s cerkvenim prostorom. Izvajal je tudi stavbna dela. Za prijatelja A. Samasso ml. je delal reliefe za zvonove.'